**Informasjonsskriv fra styremøte 12.09.2018**

VEDRØRENDE MIDLERTIDIG SØPPELINNKAST FOR RESTAVFALL OG RØDBOKSER FOR SPESIALAVFALL

Per dags dato benytter beboere i Høiseth Hage seg av dunk for restavfall som er plassert i enden av Andersbakkan (på nedsiden av blokk). Denne er i utgangspunktet anskaffet av beboerne i blokka for deres bruk. I og med at Høiseth Hage ikke har hatt noe søppelinnkast for restavfall har det utviklet seg en praksis med at beboerne i Høiseth Hage har benyttet seg av blokkas søppeldunk. Styret har vært i kontakt med Styret i blokka som har informert om at deres søppelsjakter nå er ferdigstilt slik at de ikke lenger har behov for den midlertidige dunken. Styret har kontaktet Trondheim Renholdsverk for flytting av søppeldunk ned til gjesteparkeringen ved A-rekka. Vi kan også informere om at rødbokser for spesialavfall er bestilt og vil bli distribuert til boenhetene i løpet av en ukes tid.

VEDRØRENDE AVTALE MED SOLSKJERMINGSLEVERANDØR

Styret har kjørt en «mini-konkurranse» mellom flere solskjermingsleverandører og hatt flere befaringer i ukene som har vært. Vi har evaluert de innkomne tilbudene og er nå i forhandlinger med noen utvalgte leverandører for å få sikret en så god avtale som mulig. Styret vil komme med utfyllende informasjon vedrørende utfallet av «mini-konkurransen» så snart leverandør er valgt og avtale er inngått.

VEDRØRENDE ANLEGGSVEI PÅ HAGESIDEN TIL C-REKKA

Styret har vært i kontakt med Villaservice vedrørende anleggsvei på hagesiden til C-rekka. Det ble på oppstartsmøtet i sommer lovet at denne skulle fjernes innen medio august. Styret har vært i kontakt med Villaservice som beklager at det ble gitt feil informasjon på oppstartsmøtet, og at anleggsveien vil bestå fram til området Høiseth Hage er ferdig. Det betyr at beboerne i C-rekka må belage seg på at det vil være anleggstrafikk forbi hagesiden en god stund framover. Styret ser svært alvorlig på løftebruddet, noe som vil kommuniseres tydelig ovenfor Villaservice.

VEDRØRENDE FERDIGSTILLELSE AV PARKERINGSKJELLER

Villaservice har ved flere tidligere anledninger uttalt at det vil åpnes for parkering under C-rekka i løpet av september måned. Styret ble kontaktet av Villaservice vedrørende forsinkelser og ble gitt ny informasjon om at oktober måned vil passere før parkeringskjelleren under C-rekka kan åpnes.

Styret i Sameiet Høiseth Hage,

Trine Hammervold, Joar Elgåen, Arne Nilssen, Torbjørn Hagetrø og Kim Ove Olsen

12.09.2018